Document ID: 32007R0088

Title and Content:
ΚΑΝΟΝΙΣΜΌΣ (ΕΚ) αριθ. 88/2007 ΤΗΣ ΕΠΙΤΡΟΠΉΣ της 12ης Δεκεμβρίου 2006 για τις ειδικές λεπτομέρειες εφαρμογής του καθεστώτος επιστροφών κατά την εξαγωγή για τα σιτηρά που εξάγονται υπό μορφή ζυμαρικών που υπάγονται στους κωδικούς ΣΟ 1902 11 00 και 1902 19 (Κωδικοποιημένη έκδοση) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 8 παράγραφος 3 και το άρθρο 20, Εκτιμώντας τα ακόλουθα: (1) Ο κανονισμός (ΕΟΚ) αριθ. 2723/87 της Επιτροπής, της 10ης Σεπτεμβρίου 1987, που θεσπίζει τις ειδικές λεπτομέρειες εφαρμογής του καθεστώτος επιστροφών κατά την εξαγωγή για τα σιτηρά που εξάγονται υπό μορφή ζυμαρικών που υπάγονται στις διακρίσεις 1902 11 00 και 1902 19 της συνδυασμένης ονοματολογίας (2), έχει επανειλημμένα τροποποιηθεί (3) κατά τρόπο ουσιαστικό. Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού. (2) Ο κανονισμός (ΕΚ) αριθ. 1043/2005 της Επιτροπής, της 30ής Ιουνίου 2005, για την εφαρμογή του κανονισμού (ΕΚ) αριθ. 3448/93 του Συμβουλίου όσον αφορά το σύστημα χορήγησης επιστροφών κατά την εξαγωγή, και τα κριτήρια καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης (4), προβλέπει στο άρθρο 19 παράγραφος 2 ότι είναι δυνατό να διαφοροποιείται η επιστροφή για τα εμπορεύματα που υπάγονται στους κωδικούς ΣΟ 1902 11 00 και 1902 19, ανάλογα με τον προορισμό τους. (3) Ο διακανονισμός υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής σχετικά με τις κοινοτικές εξαγωγές ζυμαρικών προς τις Ηνωμένες Πολιτείες, που ενέκρινε το Συμβούλιο με την απόφαση 87/482/ΕΟΚ (5) προβλέπει ότι, από την 1η Οκτωβρίου 1987 γίνεται διαφοροποίηση για τις εξαγωγές των εν λόγω εμπορευμάτων προς τις Ηνωμένες Πολιτείες της Αμερικής. (4) Ο κανονισμός (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των πιστοποιητικών εξαγωγής για τα γεωργικά προϊόντα (6), προβλέπει στο άρθρο 18 ότι, το μέρος της επιστροφής που καταβάλλεται μόλις το προϊόν εγκαταλείψει το τελωνειακό έδαφος της Κοινότητας, υπολογίζεται με βάση το χαμηλότερο ποσοστό επιστροφής. Αυτό το μέτρο μπορεί να βλάψει τις εξαγωγές ζυμαρικών που υπάγονται στους κωδικούς ΣΟ 1902 11 00 και 1902 19 προς άλλους προορισμούς εκτός από τις Ηνωμένες Πολιτείες της Αμερικής. Συνεπώς, είναι σκόπιμο να γίνει παρέκκλιση από τον κανόνα αυτό. (5) Ως εκ τούτου, είναι σκόπιμο να προβλεφθούν οι λεπτομέρειες εφαρμογής του καθεστώτος των επιστροφών ώστε να αποφευχθεί η υπερβολική περιπλοκή των διοικητικών διατυπώσεων ελέγχου. Πρέπει για το σκοπό αυτό, να γίνει παρέκκλιση από ορισμένες λεπτομέρειες εφαρμογής που προβλέπονται από τον κανονισμό (ΕΚ) αριθ. 800/1999. (6) Είναι σκόπιμο, μετά από τις αποφάσεις που έχουν ληφθεί στα πλαίσια της κοινής εμπορικής πολιτικής, να προβλεφθεί ότι τα ζυμαρικά που υπάγονται στους κωδικούς ΣΟ 1902 11 00 και 1902 19 και εξάγονται προς τις Ηνωμένες Πολιτείες της Αμερικής να συνοδεύονται είτε από πιστοποιητικό που αναφέρει ότι εξάγονται μετά από εργασίες τελειοποίησης προς επανεξαγωγή είτε από πιστοποιητικό που να αναφέρει ότι απολαύουν του ποσοστού επιστροφής που εφαρμόζεται σε περίπτωση εξαγωγής προς τις Ηνωμένες Πολιτείες της Αμερικής για τα προϊόντα βάσεως που υπάγονται στον τομέα των σιτηρών και έχουν χρησιμοποιηθεί για την επεξεργασία τους. Τα εν λόγω ζυμαρικά μπορούν να παρασκευσθούν με βάση προϊόντα βάσεως που ανήκουν στον τομέα των σιτηρών και υπάγονται εν μέρει σε καθεστώς τελειοποίησης προς επανεξαγωγή και εν μέρει, σε μια από τις καταστάσεις που αναφέρονται στο άρθρο 23 παράγραφος 2 της συνθήκης. Για το σκοπό αυτό, πρέπει να προβλεφθεί ότι οποιαδήποτε ποσότητα ζυμαρικών εξάγεται προς τις Ηνωμένες Πολιτείες της Αμερικής πρέπει να συνοδεύεται μόνο από το ένα από τα δύο πιστοποιητικά. (7) Για να εξασφαλιστεί η σωστή διαχείριση του συστήματος, είναι αναγκαίο οι αρμόδιες υπηρεσίες των κρατών μελών να ανακοινώνουν τα στατιστικά στοιχεία που είναι απαραίτητα για την Επιτροπή. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οριζόντιων ζητημάτων σχετικά με τις συναλλαγές μεταποιημένων γεωργικών προϊόντων που δεν υπάγονται στο παράρτημα I της συνθήκης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Σε περίπτωση εξαγωγής εμπορευμάτων που υπάγονται στους κωδικούς ΣΟ 1902 11 00 και 1902 19 προς άλλο προορισμό εκτός από τις Ηνωμένες Πολιτείες της Αμερικής, η ειδική επιστροφή που καθορίζεται για την εξαγωγή σιτηρών υπό μορφή εμπορευμάτων που υπάγονται στους κωδικούς ΣΟ 1902 11 00 και 1902 19 προς τις Ηνωμένες Πολιτείες της Αμερικής δεν λαμβάνεται υπόψη για τον καθορισμό του χαμηλότερου ποσοστού της επιστροφής κατά την έννοια του άρθρου 18 παράγραφος 2 πρώτο εδάφιο του κανονισμού (ΕΚ) αριθ. 800/1999. 2. Όταν προϊόντα, τα οποία ανήκουν στον τομέα των σιτηρών και βρίσκονται σε μια από τις καταστάσεις που αναφέρονται στο άρθρο 23 παράγραφος 2 της συνθήκης, χρησιμοποιούνται για την παρασκευή των εμπορευμάτων που υπάγονται στους κωδικούς ΣΟ 1902 11 00 και 1902 19, κατά την οποία ενσωματώνονται και ορισμένες ποσότητες σιτηρών που υπόκεινται σε καθεστώς τελειοποίησης προς επανεξαγωγή, η εξαγωγή των εν λόγω εμπορευμάτων στις Ηνωμένες Πολιτείες της Αμερικής δεν δίνει δικαίωμα για την επιστροφή κατά την εξαγωγή των εν λόγω προϊόντων. Άρθρο 2 1. Για την εξαγωγή προς τις Ηνωμένες Πολιτείες της Αμερικής εμπορευμάτων που υπάγονται στους κωδικούς ΣΟ 1902 11 00 και 1902 19, η αρμόδια υπηρεσία του κράτους μέλους στην οποία γίνεται η αποδοχή από τις τελωνειακές υπηρεσίες της διασάφησης εξαγωγής εκδίδει, μετά από αίτηση των ενδιαφερομένων, το «Certificate for the export of pasta to the USA», που στο εξής θα αποκαλείται «Certificate P 2». 2. Το «Certificate P 2», που περιλαμβάνει ένα πρωτότυπο και τρία αντίγραφα, καταρτίζεται βάσει υποδείγματος συμφώνου προς αυτό που εμφαίνεται στο παράρτημα Ι και πληροί τους τεχνικούς όρους που αναφέρονται στο παράρτημα II. Άρθρο 3 1. Το «Certificate P 2» και τα αντίγραφά του εκδίδονται από τον οργανισμό έκδοσης πιστοποιητικών που καθορίζει το κάθε κράτος μέλος. Κάθε πιστοποιητικό που εκδίδεται διακρίνεται από έναν αύξοντα αριθμό που χορηγεί ο οργανισμός έκδοσης. Τα αντίγραφα φέρουν τον ίδιο αύξοντα αριθμό με το πρωτότυπο. 2. Ο οργανισμός έκδοσης πιστοποιητικών φυλάσσει το αντίγραφο αριθ. 3 και δίνει το πρωτότυπο και τα δύο άλλα αντίγραφα, με την απαραίτητη θεώρηση στο τετραγωνίδιο 9, όπως αναφέρεται στο υπόδειγμα του παραρτήματος Ι, στον εξαγωγέα που οφείλει να τα υποβάλει στο τελωνείο στην Κοινότητα κατά την αποδοχή της διασάφησης εξαγωγής προς τις Ηνωμένες Πολιτείες της Αμερικής. Άρθρο 4 1. Για την εφαρμογή του παρόντος κανονισμού, το έγγραφο που αναφέρεται στο άρθρο 5 παράγραφος 4 του κανονισμού (ΕΚ) αριθ. 800/1999 πρέπει, εκτός από τις πληροφορίες που προβλέπονται στην εν λόγω παράγραφο να αναφέρει τον αύξοντα αριθμό και την ημερομηνία έκδοσης του «Certificate P 2». 2. Η αρμόδια αρχή επισημαίνει, στο τετραγωνίδιο 10 του πρωτοτύπου και των αντιγράφων του «Certificate P 2», το κατάλληλο σημείο αναλόγως εάν προβλέπεται ή όχι καταβολή επιστροφής για τα εμπορεύματα. Το τελωνείο για το οποίο ο λόγος στο άρθρο 3 παράγραφος 2 επαληθεύει την ορθή συμπλήρωση του εγγράφου και επιθέτει σφραγίδα θεώρησης στο τετραγωνίδιο 10 του πρωτοτύπου και των αντιγράφων του «Certificate P 2». 3. Στην περίπτωση που αναφέρεται στο άρθρο 1 παράγραφος 2, κανένα «Certificate P 2» δεν μπορεί να θεωρηθεί από το τελωνείο που αναφέρεται στο άρθρο 3 παράγραφος 2. 4. Το «Certificate P 2», καθώς και το αντίγραφο αριθ. 1, δίδονται από το τελωνείο στον ενδιαφερόμενο. Το αντίγραφο αριθ. 2 αυτού του εγγράφου φυλάσσεται στο τελωνείο. Άρθρο 5 Σε περίπτωση εξαγωγής προς τις Ηνωμένες Πολιτείες της Αμερικής, ο αρμόδιος οργανισμός πληρωμής εξασφαλίζει την καταβολή της επιστροφής, αφού εκπληρωθούν οι γενικοί όροι που προβλέπονται από την κοινοτική νομοθεσία και αφού υποβληθεί το έγγραφο που αναφέρεται στο άρθρο 4 παράγραφος 1, δεόντος συμπληρωμένο, καθώς και το πρωτότυπο του «Certificate P 2» που αναφέρεται στο άρθρο 3 παράγραφος 2, θεωρημένο από το τελωνείο. Άρθρο 6 Το αργότερο μέχρι τέλους εκάστου μηνός, οι αρμόδιες αρχές των κρατών μελών κοινοποιούν στην Επιτροπή τα στατιστικά στοιχεία που αφορούν τις ανά κωδικούς ΣΟ ποσότητες ζυμαρικών, προσδιορίζοντας τις ποσότητες για τις οποίες προβλέπεται καταβολή επιστροφής κατά την εξαγωγή και τις ποσότητες για τις οποίες δεν προβλέπεται και για τις οποίες θεωρήθηκαν κατά τον προηγούμενο μήνα τα πιστοποιητικά από τα τελωνεία όπου λαμβάνει χώρα η αποδοχή των διασαφήσεων εξαγωγής, στην παρακάτω διεύθυνση: Ευρωπαϊκή Επιτροπή, Γενική Διεύθυνση «Επιχειρήσεις και Βιομηχανία», Καθεστώς «εκτός - παραρτήματος Ι», B-1049 Bruxelles/Brussel Άρθρο 7 Ο κανονισμός (ΕΟΚ) αριθ. 2723/87 καταργείται. Οι αναφορές στον καταργούμενο κανονισμό θεωρούνται ότι γίνονται στον παρόντα κανονισμό και διαβάζονται σύμφωνα με τον πίνακα αντιστοιχίας που εμφαίνεται στο παράρτημα IV. Άρθρο 8 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Δεκεμβρίου 2006.

Classification Labels:
986
703
36
2394

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2079
2119
2106
5360
6205
614
1615
2487
4380
3156
7207
2736
525
2200

EuroVoc IDs (Expanded): 2079
2119
2106
5360
6205
614
1615
2487
4380
3156
7207
2736
525
2200

Dataset Source: meu

Split: train